ต้องดักซื้อหุ้น 2 ธีม
บรรดานักวิเคราะห์คาดการณ์ขึ้นดอกเบี้ยนโยบายของเฟดไว้ 2-3 ทาง เริ่มจากปรับขึ้น 0.50% ปรับขึ้น 0.75% และสุดท้ายคือปรับขึ้น 1.00%
บรรดานักวิเคราะห์คาดการณ์ขึ้นดอกเบี้ยนโยบายของเฟดไว้ 2-3 ทาง เริ่มจากปรับขึ้น 0.50% ปรับขึ้น 0.75% และสุดท้ายคือปรับขึ้น 1.00%
19 ก.ย. 2565

บรรดานักวิเคราะห์คาดการณ์ขึ้นดอกเบี้ยนโยบายของธนาคารกลางสหรัฐ (เฟด) ไว้ 2-3 ทาง
เริ่มจากปรับขึ้น 0.50%
ปรับขึ้น 0.75% และสุดท้ายคือปรับขึ้น 1.00%
ระดับ 0.50% หากออกมาเท่าจำนวนนี้ ถือว่าต่ำกว่าคาดการณ์
ว่ากันว่าภาพรวมของตลาดหุ้นจะวิ่งรับค่อนข้างแรง
ส่วนหากขึ้น 0.75% นั้น
ตัวเลขนี้ถือว่าเป็นไปตามคาดการณ์ ตลาดหุ้นทั้งนิวยอร์ก ยุโรป เอเชีย และไทย ดัชนีปัจจุบันน่าจะตอบรับหรือรับรู้ไปบ้างแล้ว จะไม่เกิดการแพนิกอะไรมาก
ทว่าหากปรับขึ้น 1.00%
หากออกมาจำนวนเท่านี้จริง ๆ หุ้นทั่วโลกน่าจะลงมาอีกแน่นอน
ทั้งนิวยอร์ก ยุโรป และเอเชีย
ส่วนของไทยเอง ประเมินกันว่าตัวเลขดัชนีอาจจะลงมาอีกบริเวณ 1,620 จุด (บวก/ลบ)
สำหรับตลาดหุ้นไทย นักวิเคราะห์ต่างแนะนำหุ้นที่มีปัจจัยหนุนเฉพาะตัว
และพยายามเลี่ยงหุ้นที่นักลงทุนต่างประเทศเข้ามาซื้อก่อนหน้านี้
เหตุผลเพราะอาจจะเผชิญกับการเทขายทำกำไรได้
เช่นในกลุ่ม SET50 กลุ่มค้าปลีก (บางหุ้น) กลุ่มพลังงาน (บางหุ้น) และหุ้นที่เกี่ยวกับการเปิดเมือง (บางหุ้นเช่นกัน)
ส่วนหุ้นที่ค่อนข้างปลอดภัยคือกลุ่มธนาคาร และประกัน (ชีวิต)
เมื่อวานนี้หุ้นธนาคารต่างปรับขึ้นกันถ้วนหน้า
ไล่มาตั้งแต่ 4 แบงก์ใหญ่ คือ KTB KBANK BBL SCB
ส่วนหุ้นแบงก์เล็ก KKP กับ TISCO ต่างปรับขึ้นด้วยเช่นกัน
ไม่ว่าคืนวันพุธนี้ เฟดจะขึ้นดอกเบี้ยที่จำนวนเท่าไหร่ 0.50%, 0.75% หรือ 1.00%
กลุ่มแบงก์กับประกันต่างได้รับประโยชน์ทั้งสิ้น
หรือหากเฟดยิ่งใช้ยาแรง หุ้นแบงก์จะยิ่งรับผลบวกมากยิ่งขึ้น
เช่นเดียวกับกลุ่มประกันที่ต่างจะได้รับประโยชน์จากผลตอบแทนพันธบัตร สหรัฐฯ หรือบอนด์ยีลด์ จะยิ่งสูงขึ้นไปอีก
อย่างเมื่อวานนี้มีการเข้ามาเก็งกำไรหุ้น บมจ.ไทยประกันชีวิต TLI ตั้งแต่เปิดตลาดภาคเช้า
มีการดันราคาขึ้นไปสูงสุด 17.80 บาท
ก่อนที่จะมีแรงขายทำกำไรออกมาในช่วงก่อนปิดตลาดภาคเที่ยง
ทำให้ลงมาปิด 16.60 บาท
ส่วน BLA กรุงเทพประกันชีวิต มีการไล่ราคาเหมือนกับ TLI ที่เปิดตลาดมาช่วงเช้า พุ่งขึ้นมาที่ 36.50 บาท
ก่อนจะลงมาปิด 35.50 บาท ไม่เปลี่ยนแปลงจากเมื่อปิดตลาดวันศุกร์ที่ผ่านมา
แต่หากเฟดขึ้นดอกเบี้ย 0.50%
หุ้นกลุ่มแบงก์และประกัน กลับมีแรงขายทำกำไรออกมาบ้าง
แต่หุ้นในกลุ่มเปิดเมือง ค้าปลีก พลังงาน ราคาอาจจะกลับมาโลดแล่นช่วยดันดัชนีวิ่งขึ้นได้
ภาวะความผันผวนแบบนี้
การเลือกหรือดักซื้อหุ้นทั้ง 2 ธีม คือ “ดอกเบี้ยปรับขึ้นน้อย” หรือ “ดอกเบี้ยปรับขึ้นเยอะ” ไว้ในพอร์ต
น่าจะช่วยลดความเสี่ยงได้บ้าง